text: [{"text_idx": "#000001", "text": "Wanta addunyaa tana keessatti uumamu hunduu sababa qabaachu waliin murtii Rabbii olta\u2019aatiin adeemsifama. Yeroo amma kanatti dhibeen koronaa jedhamu addunyaa keessatti saffisaan babal\u2019ataa jira. Ummanni addunyaa du\u2019a, dhibee fi sodaa keessatti liqimfamaa jiru. Falli kanaa maali laata? Jalqaba furmaata wanta tokko barbaadun dura sababa isaa beekun karaa laaffisa. \u201cSababni dhibeen kuni itti jalqabame maalidhaa?\u201d gaafi jedhuuf qorannoon adeemsifamaa jira. Sababa qorattoonni dhiyeessan keessaa tokko sinbira halkanii irraa karaa jiddu-galeessatin gara namaatti darbe. Kana akka sababa tokkootti dhiyeessu dandeenya. Sababni lammataa: badii ykn ma\u2019asiyaa ilmi namaa hojjatuudha."}, {"text_idx": "#000002", "text": "Vaayrasi kana sinbirri halkanii ykn ilmi namaa gonkumaa uumuu hin danda\u2019u. Oduun \u201cNamatu labaraatori keessatti uume\u201d jedhu sobaa fi shirkii akka ta\u2019e namni beeku qaba. Wanta lubbuu qabu kan uumuu Rabbi tokkicha qofa. Namni tokko, \u201cRabbii gadiitti ilmi namaa wanta lubbuu qabu uumuun lubbuu itti godha\u201d jedhee yoo amane, Gooftummaa Rabbii keessatti Isatti waa qindeesse jira (shirkii hojjate jira). Kanaafu, vaayrasin kuni wanta Rabbiin olta\u2019aan qofti uumudha. Namoonni ma\u2019asiyaa yoo baay\u2019isan Rabbiin subhaanahu wa ta\u2019aala gocha isaanii kana irraa akka deeb\u2019aniif rakkoo adda addaa itti erga. Qur\u2019aana keessatti ni jedha:"}, {"text_idx": "#000005", "text": "Namni kana sammuutti yoo galche, furmaata barbaadun isa hin dhibu. Furmaata barbaadun dhibee kanaan qabamuun duraa fi erga qabamanii booda wanta hojjachuu qaban beekuu fi hojii irra oolchuu of keessatti qabata. Yeroo ammaa, namoonni baay\u2019een dhibee kanarraa kan ka\u2019ee sodaa fi dhiphinnaan guuttamanii jiru. Eeyyen, dhibee kanaaf qoricha argachuun furmaata guddaadha. Garuu kana waliinu sodaa fi dhiphinna too\u2019achuun furmaata hundarra guddaadha."}, {"text_idx": "#000006", "text": "Dhibee kanaaf akka hin saaxilamneef wanti ogeeyyin fayyaa ajajan ni jira. Sab-qunnamti (social media) fi tamsaasa oduu irratti namni baay\u2019een kana quba qaba. Garuu akkaataa sodaa fi dhiphinna itti too\u2019atan kan dubbatu hin jiru jechuun ni danda\u2019ama. Dubbiin keenya ammaa akkaata sodaa fi dhiphinna itti too\u2019atan ta\u2019a. Akka furmaatatti qabxiilee armaan gadii kaasu dandeenya:"}, {"text_idx": "#000011", "text": "\u201cDhugumatti nuti kan Rabbiiti\u201d kana jechuun nuti gabroota Isaati, wanta fedhe nutti hojjachuu danda\u2019a. \u201cnuti gara Isaatti deebi\u2019oodha\u201d kana jechuun du\u2019aan booda kaafamuu, hojiiwwan keenya irratti jazaa argachuu fi obsa keenyaaf mindeefamu ni mirkaneessina. Warroonni obsan kunniin \u201cwarra faaruu fi rahmanni Gooftaa isaanii irraa ta\u2019e isaan irra jiruudha.\u201d Kana jechuun maqaa gaariin isaan faarsu, isaaniif araaramu fi rahmanni Rabbiin irraa ta\u2019e isaan irra jiraachudha. Rahmata Isaa keessaa tokko obsa mindaa guddaa ittiin argatan akka qabaatan gochuudha. \u201cWarri suni isaanumatu qajeelfamoodha.\u201d Kana jechuun isaan warra haqa beekanii fi hojii irra oolchaniidha. Bakka kanatti haqa beekun isaanii, \u201cisaan gabroota Rabbii fi gara Isaatti kan deebi\u2019an ta\u2019uu\u201d beekudha. Haqa kana hojii irra oolchun immoo Rabbiif jedhanii obsuudha.[1]"}, {"text_idx": "#000017", "text": "Wanta tawakkula qalbii keessatti jabeessan keessaa tokko qadaratti amanuudha. Kana jechuun wanta Rabbiin dursee murteessetti amanuudha. Namni wanta Rabbiin murteesse malee homtu isa akka hin tuqne yoo beekee fi amanee, jeequmsaa fi sodaan isa hin haguugu. Kanaafi, Rabbiin subhaanahu wa ta\u2019aalaa ni jedha:"}]